Metodický list
Téma:  „Plytvanie potravinami“
1. Cieľ, zameranie aktivity

Na celom svete sa neuveriteľne plytvá potravinami. Cieľom tejto aktivity je teda oboznámiť žiakov s tým, ako predísť nezmyselnému plytvaniu potravinami v každej domácnosti. Pre lepšie pochopenie sme si nasimulovali nakupovanie potravín v obchode /v triede/ a tým sme si prakticky ukázali ako sa dá správne nakupovať a pritom neminúť veľa peňazí. Zároveň sme si ukázali ako nakupuje väčšina ľudí, kedy dochádza k nadmernému nakupovaniu nepotrebných potravín a to vedie v konečnom dôsledku k ich vyhadzovaniu. Aktivita je teda zameraná na správne zaobchádzanie s potravinami od ich nakupovania až po ich konzumáciu.
2. Vyučovací predmet
Túto aktivitu je možné realizovať vo vyučovacom predmete Vecné učenie pre 1. až 3. ročník pre žiakov s autizmom s mentálnym postihnutím v rámci témy kde si žiaci osvojujú základné pravidlá správnej životosprávy a kultúrneho správania.
3. Pomôcky

Nákupný košík, makety potravín, reálne potraviny, nákupný zoznam, didaktická hra „Nákupný lístok“.
4. Príprava

Na začiatku aktivity budeme rozprávať o potravinách a ich množstve vo svete v súčasnosti. Rozhovor o tom čo radi jeme a čo radi nejeme, čo s potravinami ktoré nezjeme, ako správne nakupovať potraviny v supermarkete.

5. Postup, realizácia
Máme pripravené plastové makety potravín, prípadne reálne potraviny, ktoré naaranžujeme do police ako keby boli v obchode v regáloch. Deťom dáme do ruky nákupný košík a oni si sami majú vybrať potraviny ktoré chcú, na ktoré majú chuť a ktoré sa im páčia. To má predstavovať nerozvážne nakupovanie v obchode, kde nakúpia veľa potravín, ktoré ani nepotrebujú a ani nestihnú spotrebovať – preto ich vyhadzujeme do koša a práve vtedy nimi plytváme. Potom im dáme do ruky nákupný zoznam, kde bude napísané /nakreslené/ aké potraviny majú kúpiť. Vtedy je nákup efektívnejší, pretože sa kúpi len to, čo potrebujeme a neminieme pritom zbytočne veľa peňazí. Výsledkom bude košík, ktorý nie je preplnený a žiadne potraviny tak nevyhodíme do odpadkov.
6. Zhrnutie

Dnes sa deti naučili že plytvanie potravinami je nesprávne, že nemáme nakupovať veľa zbytočných potravín, ktoré nevieme spotrebovať a že potraviny sú vzácne. Bez nich by sme nevedeli žiť a preto si ich treba vážiť.
